The Hire

**"The Hire"** on BMW-le toodetud alla kümneminutiliste lühifilmide sari, mida näidati BMW Filmsi veebisaidil. 2001.-2002. aastal toodeti kokku kaheksa filmi, lisaks 2016. aastal veel üks film.

Iga filmi peategelaseks on nimetu peategelane, keda tuntakse vaid Autojuhina (The Driver), keda kehastab Clive Owen. Igas filmis sõidab ta ühe BMW autoga, sisu ja tegevustik varieeruvad filmiti.

BMW-l tuli filmide tootmise idee, kui avastas, et 85% nende klientidest olid internetikasutajad. BMW palkas maailma tippklassi režissööre, kes lõid stsenaariumeid, mille peategelaseks on autojuht, kes aitab inimesi rasketest oludes oma sõiduoskustega BMW autodes. Ka BMW autodest said olid oma filmides staarid. Igale stsenaariumi valinud režissöörile anti sisu ja lavastuse üle täielik loominguline kontroll. BMW sõnul olid filmid inspireeritud John Frankenheimeri filmist "Ronin".

Filmide produtsent oli David Fincher. Esimese filmina linastus John Frankenheimeri "Ambush" BMW Filmsi veebisaidil 26. aprillil 2001. Kaks nädalat hiljem linastus Ang Lee "Chosen". Filme näidati ka 14.–20. mail toimunud Cannesi filmifestivalil.

Pärast filmide algust kasvas BMW 2001. aastane müük võrreldes eelmise aastaga 12 protsenti. Nelja kuuga vaadati filme üle 11 miljoni korra. Veebisaidil bmwfilms.com registreerus ligi kaks miljonit inimest ja suur enamus saatis filmilinke ka oma tuttavatele.

Filmide populaarsuse tõttu otsustas BMW lasta need ka DVD-le, mida jagati tasuta külastajatele mõnedes BMW esindustes. Suure nõudluse tõttu said DVD-d ruttu otsa, septembris sõlmis BMW koostöölepingu ajakirjaga Vanity Fair, millega DVD teine väljaanne oli saadaval koos ajakirja 2001. aasta septembrinumbriga. Vanity Fairi DVD-l ei sisaldunud kolmandat filmi, "The Follow", kuna Forest Whitaker oli olnud nõus filmis mängima ainult siis, kui seda esitatakse ainult internetis. Vanity Fairi DVD-l oli "The Follow'" vaatamiseks internetilink. Kuna Vanity Fairi septembrinumber kadus kiirelt poelettidelt, hakati DVDsid otsima internetifoorumites. Ajakiri Time ja New York Times kiitsid BMW-d "meelelahutusliku sisu loomise eest nõudlikele filmivaatajatele".

Oktoobris 2002 filmide tootmine jätkus, nüüd olid Fincheri asemel vennad produtsendid Ridley ja Tony Scott. 24. oktoobril 2002 esilinastus teise hooaja esimene film. Kui seni sõitis Autojuht igas filmis erinevate BMW autodega, siis nüüd sõitis ta ainult ühe autoga – uue E85 Z4 rotsteriga.

Pärast esilinastust sai filme näha DirecTVs viie nädala jooksul pooletunniste tsüklitena.

2003. aastal andis BMW välja kolmanda (ja viimase) DVD, mida esitleti 2003. aasta Cannesi filmifestivalil ja sellel sisaldusid kõik kaheksa filmi, kaasa arvatud The Follow, mis ei sisaldunud Vanity Fairi DVD-l. DVD oli saadaval valitud BMW esindustes, kuid fännid võisid selle tellida BMW Filmsi veebilehelt, maksta tulnuks siis ainult postikulude eest.

2004. aastal otsustas BMW koos Dark Horse Comicsiga toota piiratud väljaandes koomiksisarja, mis baseerunuks filmidel, animaatoriteks olid tuntud koomiksiartistid nagu Kurt Busiek, Bruce Campbell, Katsuhiro Otomo ja Mark Waid. Kokku toodeti planeeritud kuue koomiksi asemel vaid neli.

21. oktoobril 2005 lõpetas BMW DVD-de jagamise ning eemaldas kõik kaheksa filmi BMW Filmsi kodulehelt, kus neid nelja aasta jooksul vaadati üle 100 miljoni korra. BMW oli The Hire'i tootmisest loobunud, kuna see oli liiga kulukas, lisaks oli BMW Filmi projekti algataja, BMW aseturundusjuht James McDowell läinud selleks ajaks üle BMW MINI divisjoni ning saanud USA osakonna asemüügi- ja turundusjuhiks, ning BMW oli lõpetanud koostöö kauase turunduspartneri Fallon Worldwidega, mis oli filmisarja loominguline tootmisüksus pärast BMW Saksa divisjoni sekkumist USA divisjoni kulude kärpeks. 

20. septembril 2016 teatati, et pärast 14 aastat tuli BMW Films tagasi, film "The Escape" esilinastus BMW USA divisjoni Youtube'i kanalil 23. oktoobril 2016.

Ka teised autotootjad on proovinud pärast BMW edu "The Hire'i" filme jäljendada. Ka "Riskikulleri" looja Luc Besson ütles intervjuus, et sarja filmid on inspireeritud BMW "The Hire'i" filmidest.

## Filmide loend

### 1. "Ambush"

* Esilinastus BMWFilms.comil 26. aprillil 2001
* Režissöör John Frankenheimer
* Stsenarist Andrew Kevin Walker
* Peaosas Tomas Milian
* Auto: E38 740i

### 2. "Chosen"

* Esilinastus BMWFilms.comil 10. mail 2001
* Režissöör Ang Lee
* Stsenarist David Carter
* Peaosas Mason Lee (Ang Lee poeg)
* Auto: E39 540i

### 3. "The Follow"

* Esilinastus BMWFilms.comil 24. mail 2001
* Režissöör Wong Kar-Wai
* Stsenarist Andrew Kevin Walker
* Peaosades Forest Whitaker, Mickey Rourke, Adriana Lima
* Auto: E46 330Ci kupee ja E36/7 Z3 3.0i

### 4. "Star"

* Esilinastus BMWFilms.comil juunil 2001
* Režissöör Guy Ritchie
* Stsenarist Guy Ritchie, Joe Sweet
* Peaosas Madonna (Ritchie toonane abikaasa)
* Auto: E39 M5

### 5. "Powder Keg"

* Esilinastus BMWFilms.comil 19. juulil 2001
* Režissöör Alejandro Gonzalez Inarritu
* Stsenarist Alejandro Gonzalez Inarritu, Guillermo Arriaga, David Carter
* Peaosades Stellan Skarsgard, Lois Smith
* Auto: E53 X5 3.0i

### 6. "Hostage"

* Esilinastus BMWFilms.comil 24. oktoobril 2002
* Režissöör John Woo
* Stsenarist David Carter, Greg Hahn, Vincent Ngo
* Peaosades Maury Chaykin, Kathryn Morris
* Auto: E85 Z4 3.0i

### 7. "Beat the Devil"

* Esilinastus BMWFilms.comil 1. novembril 2002
* Režissöör Tony Scott
* Stsenarist David Carter, Greg Hahn, Vincent Ngo
* Peaosades James Brown, Gary Oldman, Danny Trejo; Marilyn Manson
* Auto: E85 Z4 3.0i

### 8. "Ticker"

* Esilinastus BMWFilms.comil 7. novembril 2002
* Režissöör/stsenarist Joe Carnahan
* Peaosades Don Cheadle, F. Murray Abraham; Ray Liotta, Robert Patrick, Clifton Powell, Dennis Haysbert
* Auto: E85 Z4 3.0i

### 9. "The Escape"

* Esilinastus BMW Youtube'i kanalil 23. oktoobril 2016
* Režissöör Neill Blomkamp
* Stsenarist Neill Blomkamp, David Carter
* Peaosades Jon Bernthal, Dakota Fanning, Vera Farmiga
* Auto: G30 540i

## Viited